Primera autoliquidació del nou impost propi sobre les instal·lacions que incideixen en el medi ambient
L'impost sobre les instal·lacions que incideixen en el medi ambient, creat per la Llei 5/2020, del 29 d'abril, de mesures fiscals, financeres, administratives i del sector públic i de creació de l'impost sobre les instal·lacions que incideixen en el medi ambient, s'inscriu en l'anomenada "fiscalitat verda", ja que té un caràcter finalista i grava la incidència, l'alteració o el risc de deteriorament que ocasiona sobre el medi ambient la realització de les activitats que hi queden subjectes, mitjançant les instal·lacions i altres elements patrimonials afectes, per contribuir a compensar la societat del cost que suporta i frenar el deteriorament de l'entorn natural.
Aquestes activitats són, d'una banda, les de producció, emmagatzematge o transformació d'energia elèctrica i, de l'altra, les de transport d'energia elèctrica, de telefonia o de comunicacions telemàtiques per mitjà dels elements fixos del subministrament d'energia elèctrica o de les xarxes de comunicacions.
D'altra banda, per mitjà de l' Ordre VEH/132/2020, de 24 de juliol, s'han aprovat els models d'autoliquidació 550 i 560 de l'impost (DOGC núm. 8190, de 31.7.2020), disponibles exclusivament en format telemàtic a la seu electrònica de l'Agència Tributària de Catalunya.
El model d'autoliquidació 550 correspon a les activitats de producció, emmagatzematge o transformació d'energia elèctrica, i el model d'autoliquidació 560, a la resta d'activitats.
Meritació i presentació i pagament de l'autoliquidació de l'impost
Pel que fa a les activitats de producció, emmagatzematge o transformació d'energia elèctrica, l'impost es merita el 31 de desembre de cada any o en la data del cessament de l'activitat, si es produeix abans.
La presentació de l'autoliquidació de l'impost i el seu ingrés s'han d'efectuar entre els dies 1 i 20 del mes de gener següent a la data de meritació.
A més, en relació amb aquestes activitats, s'han d'efectuar pagaments fraccionats trimestrals en concepte de pagaments a compte del període impositiu en curs, en els primers vint dies naturals dels mesos d'abril, juliol i octubre de cada any natural.
En el cas de les activitats de transport d'energia elèctrica, de telefonia o de comunicacions telemàtiques per mitjà dels elements fixos del subministrament d'energia elèctrica o de les xarxes de comunicacions, i d'allotjament i gestió d'elements radiants per al transport de les comunicacions electròniques efectuades pels elements fixos que configuren les diferents xarxes, l'impost no està subjecte a període impositiu i es merita el 30 de juny de cada any.
La presentació de l'autoliquidació i el seu ingrés s'han d'efectuar entre els dies 1 i 20 del mes d'octubre següent a la data de meritació.
Presentació de la primera autoliquidació de l'impost
Entre l'1 i el 20 d'octubre del 2020 s'ha de presentar la primera autoliquidació del nou impost, que va entrar en vigor l'1 de maig passat.
En concret, cal presentar el model 560 i el pagament fraccionat del tercer trimestre del 2020 del model 550.
Amb aquest impost, Catalunya és un cop més pionera en matèria de fiscalitat verda, un instrument imprescindible per corregir les externalitats negatives que determinades activitats i/o comportaments provoquen en el medi ambient, en línia amb les recomanacions de la Unió Europea.